Farg‘onada 45 mln so‘mga sog‘lomlashtirish markazi qurildi

Farg‘ona viloyatining Oltiariq tumani Tinchlik shaharchasida faoliyat ko‘rsatayotgan “Sog‘lom ayol markazi”da xotin-qizlar uchun zamonaviy tarzda barpo etilgan turli maishiy xizmat shoxobchalari, sport zali va fitnes-klubda barcha qulayliklar yaratilgan. Bu haqda O‘zA xabar berdi.

— 2013-yilda “Qishloq qurilish bank”ning Marg‘ilon filialidan olingan 45 million so‘m kredit mablag‘i evaziga “Sog‘lom ayol markazi” majmuasini barpo etdik, — deydi “Manzurabegim Saltanati” xususiy korxonasi rahbari Manzuraxon Fayzimatova. — Zamonaviy uskunalar bilan jihozlangan markazdagi trenajyor zali, kelinlar liboslari saloni, go‘zallik saloni, massaj xonasi xotin-qizlar uchun xizmat qilyapti. Korxona ishga tushishi bilan 10 nafarga yaqin yigit-qiz muqim ish o‘rniga ega bo‘ldi. Sog‘lom bola yilida bu boradagi ishlar ko‘lamini yanada kengaytirib, markaz qoshida tikuvchilik sehi va suv havzasi barpo etishni rejalashtirmoqdamiz.